Z A P I S N I K

48. sjednice Vijeća Mjesnog odbora “Nadbiskup Antun Bauer“
održane dana 10. ožujka 2025. g. s početkom u 20.00 sati  


Nazočni članovi Vijeća Mjesnog odbora: Bojana Ivanišević, Zlatan Krajina, Ante Barišić i Goranka Tropčić Zekan. 
Predsjednica Vijeća Mjesnog odbora pozdravlja sve prisutne i konstatira da su prisutni četiri člana/članice Vijeća, te su stečeni uvjeti za raspravu i pravovaljano odlučivanje. 
Prije utvrđivanja dnevnog reda gđa. Tropčić Zekan predlaže usvajanje zapisnika 47. sjednice Vijeća te otvara raspravu o istom. Vijeće, bez rasprave, jednoglasno usvaja zapisnik 47. sjednice Vijeća Mjesnog odbora.
Predsjednica Vijeća otvara raspravu o predloženom Dnevnom redu 48. sjednice Vijeća Mjesnog odbora, a Vijeće jednoglasno, bez rasprave, prihvaća predloženo i donosi sljedeći:

                                                                 DNEVNI  RED:

1. Rekapitulacija rada Vijeća Mjesnog odbora „Nadbiskup Antun Bauer“

Ad. 1. 	Rekapitulacija rada Vijeća Mjesnog odbora „Nadbiskup Antun Bauer“

U periodu od 24.6.2021. kada je održana 1. konstituirajuća sjednica Vijeća Mjesnog odbora „Nadbiskup Antun Bauer“ do 10.3.2025. godine Vijeće Mjesnog odbora „Nadbiskup Antun Bauer“ održalo je 48 sjednica. Članovi Vijeća redovito su sudjelovali u radu Vijeća, a osnovne teme bile su usmjerene na poboljšanje infrastrukturnih problema građana na području našeg Mjesnog odbora. 
Vijeće je nastojalo pridonijeti rješavanju problema svih građana na svom području. Na sjednicama se raspravljalo o različitim problemima i prijedlozima koje su davala građani i udruge građana. Teme su najčešće bile održavanje čistoće, odvoz smeća, prometna problematika, neprihvatljiva ponašanja dijela sugrađana, dječja igrališta, te općenito problemi s kojima se susreću naši sugrađani, a vezani su za poslovanje i/ili življenje. Komunikacija s građanima odvijala se pisanim putem (uglavnom elektroničkom poštom) ili usmeno (susreti na ulici ili prisustvovanje sjednicama Vijeća). 
Jedan dio problema koji su isticali građani je uspješno riješen, ali nažalost većina njihovih problema nije u domeni rada Vijeća Mjesnog odbora. U takvim situacijama članovi Vijeća  nastojali su građane uputiti na institucije koje bi mogle pomoći. 
Članovi Vijeća uložili su veliki trud u pokušaju da se osigura smirenje prometa na našem području, posebice u Bauerovoj ulici, u čemu su tek djelomično uspjeli. Prva kritična sigurnosno-prometna točka nalazi se u Bauerovoj ulici kod križanja sa Lopašićevom ulicom i Ulicom Šandora Brešćenskog. Radi se o pješačkom prelazu preko Bauerove ulice koji vozači u praksi ne primjećuju i redovito se ne zaustavljaju propustiti pješake. Problem je to veći što se Bauerovom ulicom promet odvija jednosmjerno u dvije kolničke trake, pa se nerijetko događa da se jedno vozilo zaustavi propustiti pješaka, dok se drugo vozilo u drugoj kolničkoj traci ne zaustavi, pa je samo pitanje kada će se dogoditi nesreća. 
Vijeće Mjesnog odbora je za vrijeme cijelog svoga mandata tražilo da se postavi uspornik prije pješačkog prelaza ili uzdignuta ploha ili da se nađe neko odgovarajuće tehničko rješenje kojim bi se smirio promet na tom dijelu ulice i time povećala sigurnost. Međutim, naši Zaključci nisu bili usvojeni, točnije bili su odbijeni od strane nadležnog gradskog ureda, osim što smo dobili novo iscrtanu zebru (koja je u međuvremenu izblijedila) i postavljene prometne znakove koji bi trebali dodatno upozoriti vozače na pješački prijelaz.
Druga kritična točka je križanje Bauerove i Martićeve ulice na kojemu se vrlo često događaju prometne nesreće. Razmišljanje članova Vijeća bilo je da će se usporavanjem prometa u Bauerovoj radi već spomenutog pješačkog prijelaza smanjiti i broj sudara na križanju Bauerove i Martićeve, međutim, sva traženja i svi doneseni Zaključci nisu urodili plodom.  
Od Policijske uprave Zagrebačke zatražene su i informacije o broju prometnih nesreća na tom križanju, a dobiveni podaci su analizirani na jednoj od sjednica. U izvještaju Policijske uprave Zagrebačke navodi se da su u vremenskom periodu od 1.1.2010 do 31.5.2022. evidentirane 32 prometne nesreće u kojima je, osim materijalne štete, bilo 15 ozlijeđenih osoba. Uz napomenu da su u dvije prometne nesreće ozlijeđeni i pješaci, a ne samo vozači/putnici u vozilima koja su sudjelovala u nesrećama. Stoga je Vijeće Mjesnog odbora Nadbiskup Antun Bauer izričito zatražilo da se hitno vrijeme provede Zaključak donesen na 15. sjednici Vijeća, kako bi se prevenirale daljnje nesreće i tako spasili životi osoba, kao i materijalne štete. Našem traženju nije udovoljeno, a nesreće se događaju i dalje.
Treći prometni problem koji je također detektiran odmah na početku rada Vijeća u ovom sazivu bio je dozvoljen promet Malom Martićevom, te su članovi Vijeća odmah na 2. sjednici u srpnju 2021. godine zatražili zatvaranje tog dijela ulice za promet svim vozilima izuzev interventnih vozila, što je i izvršeno u ožujku 2023. godine.
Članovi Vijeća prepoznali su grafite kao jedan od većih problema na području Mjesnog odbora „Nadbiskup Antun Bauer“, stoga su zajedno s Vijećem roditelja Osnovne škole Matka Laginje organizirali tribinu pod nazivom OD ŠARANJA DO STVARANJA koja je bila namijenjena učenicima s ciljem osvješćivanja djece u borbi protiv grafita. Stručna predavanja održali su profesor Alen Novoselec (Akademija Likovnih umjetnosti u Zagrebu) i profesor Zlatan Krajina (Fakultet političkih znanosti u Zagrebu) koji je ujedno i član Vijeća. Tribina je ocijenjena kao vrlo uspiješna, a učenici su pratili predavanja s velikim zanimanjem, a poslije predavanja razvila se i diskusija. 
Na inicijativu građana putem Plana komunalnih aktivnosti uređen je i dječji park u Vlaškoj ulici u kompleksu „Mali Vatikan“, te smo osigurali postavljanje dvije dodatne klupe u Park kod spomenika Fra Grgi Martiću. 
Članovi Vijeća su, na inicijativu građana i Gradskog zavoda za zaštitu spomenika kulture i prirode, podržali zamjenu stabala na zapadnoj strani ulice Antuna Bauera, s ciljem podizanja kvalitete življenja i podizanja kvalitete prostora. Aktivnost predviđa zamjenu 30 postojećih stabala kuglastog bagrema u vrstu srebnolisnog javora koja su odavna zasađena na istočnoj strani ulice. Greška u izboru stabala učinjena je još 2009. godine, na što je Zavod za zaštitu spomenika kulture i prirode već tada bezuspiješno reagirao.  


Sjednica je završila u 21.00 sati.
Zapisnik vodila: Goranka Tropčić Zekan

Zagreb, 10. ožujka 2025.

